ཀྲུང་གོའི་དུས་རབས་རིམ་བྱུང་གི་ལོ་རྒྱུས་ལྟ་བུར་མཚོན་ན།སྤྱིར་བཏང་གཞུང་གི་རྒྱབ་སྐྱོར་འོག་ཏུ་ལོ་རྒྱུས་ལས་རིགས་ཀྱི་མཁས་པ་ཆེན་མོ་ཞིག་གིས་གཙོ་སྒྲིག་པའི་འགན་འཁུར་བ་དང་།རྒྱལ་རབས་བྱེ་བྲག་པའི་ལོ་རྒྱུས་ལ་ནང་བྱན་ཆུད་ཅིང་།གྲུབ་འབྲས་གཟེངས་སུ་ཐོན་པའི་ཆེད་མཁས་པ་ཚོས་རང་གི་ཆེད་ལས་ཞིབ་འཇུག་གི་ནང་དོན་དུ་གྱུར་པའི་དུས་མཚམས་གཅིག་གམ་དུ་མ་འབྲི་བར་འགན་འཁུར་བ་སྟེ།ལོ་རྒྱུས་མཁས་པ་མང་པོ་དཔུང་བསྡེབས་ནས་འབྲི་བ་ཞིག་ཡིན།བོད་ལ་མཚོན་ན་མཐུན་རྐྱེན་འཛོམ་མིན་གྱི་དབང་གིས་དེ་འདྲ་ཞིག་གནས་སྐབས་སུ་འགྲུབ་ཐབས་མེད་ཀྱང་།ཉེ་བའི་ལོ་ངོ་བཅུ་ཕྲག་དུ་མའི་ནང་དུ་བོད་ཀྱི་དུས་རབས་རིམ་བྱུང་གི་ལོ་རྒྱུས་ལྟོས་བཅས་སུ་ལེགས་ཙམ་དུ་བགྲང་རུང་བ་རེ་འགའ་བྱུང་ཡོད།དེ་དག་ལས་བོད་ཀྱི་ལོ་རྒྱུས་གླེང་བའི་གཏམ་ནི་གླེགས་བམ་ཧ་ཅང་ཆེན་པོ་དང་།ཡིག་ཚོགས་ཧ་ཅང་རྒྱས་པ།རྒྱུ་ཆ་ཧ་ཅང་གྲ་རྒྱས་པ་སྤྱད་པའི་དེབ་ཐེར་གྱི་རིགས་སུ་མི་གཏོགས་ཀྱང་།རང་གི་ཐུན་མོང་མ་ཡིན་པའི་ཁྱད་ཆོས་དུ་མས་ཕྱུག་པས་ཀློག་མཁན་གྱི་དགའ་བསུ་ཐོབ་ཅིང་།བོད་ཀྱི་ལོ་རྒྱུས་རིག་པའི་ལས་རིགས་སུ་ཤུགས་རྐྱེན་ཆེ་བའི་དེབ་ཐེར་ཞིག་ཏུ་གྱུར་ཡོད།